**สรุปผลการประชุมคปต.ครั้งที่ 2/2562**

**วันที่ 11 มี.ค. 2562**

ความก้าวหน้าตามมติ คปต.

 **1. การแลกเปลี่ยนถังแก๊สคอมโพสิตแทนถังแก๊สเหล็กในพื้นที่ จชต.**

 จากข้อสั่งการรองนายกรัฐมนตรี/ประธาน คปต. ให้ กอ.รมน./กอ.รมน.ภาค สน. แลกเปลี่ยนถังแก๊สคอมโพสิตแทนถังแก๊สเหล็กในพื้นที่ จชต. โดยแต่งตั้งคณะอนุกรรมการเฉพะกิจเพื่อพิจารณาการใช้ถังแก๊สคอมโพสิตแทน ถังแก๊สเหล็กในพื้นที่ จชต. เป็นกลไกดำเนินการโดยลำดับตั้งแต่ เม.ย. 58 จากปริมาณถังแก๊สเหล็กในพื้นที่ จชต. รวมทั้งสิ้น 494,410 ถัง จนถึงเดือน ม.ค. 62 ได้แลกเปลี่ยนไปแล้ว 162,625 ถัง (ร้อยละ 32.9) ยังมีส่วนที่รอดำเนินการอีก 331,785 ถัง ทั้งนี้ ในการประชุมเมื่อวันที่ 26 ก.พ. และวันที่ 4 มี.ค. 62 เพื่อเร่งปรับปรุงแนวทางแก้ไขปัญหาการแลกเปลี่ยนถังแก๊สฯ ให้เกิดผลเพิ่มขึ้น ได้ข้อสรุปที่สำคัญ คือ การใช้มาตรการทางกฎหมายอย่างเคร่งครัดทั้งหน่วยงานส่วนกลางและหน่วยในพื้นที่ การปรับปรุงกลไกคณะทำงานให้เหมาะสมกับ สถานการณ์ และให้ความสำคัญในการประชาสัมพันธ์สร้างการรับรู้กับประชาชนอย่างทั่วถึง ทั้งนี้ ในเบื้องต้นกำหนดกรอบเวลาให้นำถังแก๊สเหล็กออกนอกพื้นที่ จชต. ให้เสร็จสิ้นภายในปี 2562

 ข้อสั่งการประธาน คปต. มอบให้หน่วยงานส่วนกลาง โดยเฉพาะกรมธุรกิจพลังงาน และสำนักงานนโยบายและแผนพลังงาน ตลอดจนหน่วยงานที่เกี่ยวข้องให้การสนับสนุน กอ.รมน.ภาค 4 สน. เจ้าภาพในระดับพื้นที่ จชต. เพื่อเร่งรัดดำเนินการตามกฎหมายที่เกี่ยวข้องโดยประสานกับ สล.คปต. อย่างใกล้ชิด รวมทั้งให้ กอ.รมน. เร่งประสานกับหน่วยงานที่เกี่ยวข้องโดยเฉพาะกรมธุรกิจพลังงาน เพื่อเชิญผู้ประกอบการค้าแก๊สให้ร่วมกันเร่งแก้ไขปัญหา จชต. โดยเร็ว

 **2. แนวทางการจัดระเบียบการใช้โทรศัพท์เคลื่อนที่ในพื้นที่ จชต. เพื่อป้องกันปัญหาความไม่สงบในพื้นที่**

สืบเนื่องจากข้อสั่งการรองนายกรัฐมนตรี/ประธาน คปต. ในคราวประชุม คปต. ครั้งที่ 1/2562 (31 ม.ค. 62) มอบให้ สล.คปต. ประสานสำนักงาน กสทช. และหน่วยงานที่เกี่ยวข้อง ร่วมพิจารณาแนวทางควบคุมซิมการ์ดของโทรศัพท์เคลื่อนที่ในพื้นที่ จชต. เพื่อป้องกันการใช้โทรศัพท์เคลื่อนที่ก่อเหตุระเบิด และใช้เป็นหลักฐานสืบสวนสอบสวนติดตามดำเนินคดีกับคนร้ายได้ ทั้งนี้ ผลการประชุม สล.คปต. เมื่อวันที่ 27 ก.พ. 62 และการประชุมร่วมกับ กสทช. เมื่อวันที่ 5 มี.ค. 62 สรุปว่า สำนักงาน กสทช. ได้พัฒนาระบบลงทะเบียนซิมการ์ด “2 แชะ อัตลักษณ์” ซึ่งพร้อมใช้เต็มรูปแบบตั้งแต่เดือน เม.ย. 62 และกระทรวงดิจิทัลเพื่อเศรษฐกิจและสังคม (ดศ.) อยู่ระหว่างดำเนินการทบทวน (ร่าง) ประกาศกระทรวงฯ เพื่อควบคุมซิมการ์ดในพื้นที่ จชต. ทั้งนี้ เพื่อเลือกใช้เครื่องมือที่เหมาะสม และให้หน่วยงานที่เกี่ยวข้องเร่งดำเนินการสนับสนุน กอ.รมน.ภาค 4 สน. และกองบัญชาการตำรวจภูธรภาค 9 เพื่อควบคุมการใช้โทรศัพท์เคลื่อนที่ในพื้นที่ จชต.

 ข้อสั่งการประธาน คปต. มอบให้สำนักงาน กสทช. และสำนักงานปลัด ดศ. ร่วมกับหน่วยงานที่เกี่ยวข้อง สนับสนุนกองบัญชาการตำรวจภูธรภาค 9 และหน่วยงานความมั่นคงอย่างใกล้ชิด รวมทั้ง ให้ สล.คปต. เร่งประสานหน่วยงานเพื่อปรับปรุงกฎหมาย กฎ ระเบียบที่เกี่ยวข้องโดยเร็ว

เรื่องพิจารณา/มติที่ประชุม คปต.

 **1. การขอรับงบประมาณจัดหากำลังพลตำรวจในพื้นที่ จชต. 4,700 อัตรา**

มติที่ประชุม : ให้ความเห็นชอบในหลักการ สนับสนุนงบประมาณให้สำนักงานตำรวจแห่งชาติจัดหากำลังพลตำรวจในพื้นที่ จชต. ปีงบประมาณ พ.ศ. 2562 ในวงเงินไม่เกิน 85,005,800 บาท โดยถือปฏิบัติตามความเห็นของสำนักงบประมาณ ตามมติคณะรัฐมนตรีเมื่อวันที่ 12 ก.พ. 62

- 2 -

 **2. โครงการเพิ่มประสิทธิภาพการจัดระเบียบชายแดน**

มติที่ประชุม : ให้ความเห็นชอบในหลักการโครงการเพิ่มประสิทธิภาพการจัดระเบียบชายแดน ปีงบประมาณ พ.ศ. 2562 – 2565 โดยในปีงบประมาณ พ.ศ. 2562 กอ.รมน. โดย กอ.รมน.ภาค 4 สน. พร้อมดำเนินกิจกรรมเร่งด่วน 4 กิจกรรม ภายในกรอบวงเงิน 661,277,552 บาท โดยให้ กอ.รมน. พิจารณาปรับแผนการดำเนินงาน และแผนการใช้จ่ายงบประมาณปีงบประมาณ พ.ศ. 2562 เป็นลำดับแรกก่อน หากไม่สามารถปรับลดงบประมาณได้เพียงพอให้ขอรับงบกลาง รายงานการเงินสำรองจ่ายเพื่อกรณีฉุกเฉินหรือจำเป็นตามขั้นตอนต่อไป

ข้อสั่งการของประธาน คปต.

1. การแก้ไขปัญหา จชต. ตามแผนแม่บทประเด็นความมั่นคงภายใต้ยุทธศาสตร์ชาติ ได้กำหนดภัยคุกคามหลักและเป้าหมายชัดเจนแล้ว ทุกฝ่ายจึงต้องเร่งปรับปรุงแผนงาน โครงการตามที่ สมช./สล.คปต. ได้อำนวยการ และประสานงาน รวมทั้งให้ทุกฝ่ายมุ่งมั่นขับเคลื่อนงานให้บรรลุเป้าหมาย เพื่อนำสังคมที่อยู่ร่วมกันอย่างสันติสุขคืนให้ประชาชนไทยทุกคน

 2. ขอให้หน่วยงานด้านความมั่นคง กอ.รมน. ตำรวจ และกระทรวงมหาดไทย ช่วยกันดูแลความเรียบร้อยในพื้นที่ สนับสนุนการเลือกตั้ง ส.ส. ให้ดำเนินไปด้วยความราบรื่น

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*